คนฝากยิ้มแฉ่ง กรุงไทยปักธง ออมทรัพย์1%
คนฝากหน้าบาน คนกู้หน้าหุบ กรุงไทยชี้ดอกเบี้ยขึ้นอีก ย้ำออมทรัพย์ต้อง 1%
10 ส.ค. 2554

คนฝากหน้าบาน คนกู้หน้าหุบ กรุงไทยชี้ดอกเบี้ยขึ้นอีก ย้ำออมทรัพย์ต้อง 1%
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย เปิดเผยว่า ในปีนี้ยังมีโอกาสที่ดอกเบี้ยออมทรัพย์จะขยับขึ้นได้อีก หากสถานการณ์ปกติดอกเบี้ยออมทรัพย์ควรอยู่ที่ 1% ขณะนี้ดอกเบี้ยออมทรัพย์อยู่ที่ 0.75% ก็ถือว่าใกล้เคียงกับภาวะปกติ แต่ก็อาจปรับขึ้นได้อีก เพราะการปรับขึ้นดอกเบี้ยออมทรัพย์ขณะนี้ไม่ได้ขึ้นมาก แค่ครั้งละ 0.125%
“ดอกเบี้ยปีนี้ควรเข้าสู่ภาวะปกติ และน่าเป็นจุดประสงค์ของธนาคารแห่งประเทศไทย ถ้าให้เงินฝากต่ำกว่าเงินเฟ้อก็คงไม่ถูกนัก” นายอภิศักดิ์ กล่าว
นายอภิศักดิ์ กล่าวว่า การปรับขึ้นดอกเบี้ยเงินฝากครั้งนี้เพื่อให้เข้าสู่ภาวะปกติ เพราะปัจจุบันดอกเบี้ยที่แท้จริงก็ยังติดลบ ธนาคารก็พยายามทำให้เงินฝากประจำ 1 ปี ได้ดอกเบี้ยสูงขึ้นกว่าปัจจุบันที่อยู่ในระดับ 2% ขณะที่เงินเฟ้อขณะนี้ยืนอยู่ที่ระดับ 3%
นายอภิศักดิ์ กล่าวว่า สถานการณ์ดอกเบี้ยในปัจจุบันอยู่ในช่วงขาขึ้น และน่าจะขึ้นต่อเนื่องตลอดปีนี้ โดยหลังจากนี้ไปมีโอกาสที่ดอกเบี้ยจะขยับขึ้นได้อีก 0.50-0.75% จากปัจจุบันดอกเบี้ยนโยบายได้ปรับตัวขึ้นมายืนอยู่ที่ 2.50%
อย่างไรก็ดี ดอกเบี้ยเงินกู้และเงินฝากที่ปรับเพิ่มขึ้นนั้นถือเป็นระดับที่ใกล้เคียงกัน แม้ดอกเบี้ยเงินกู้จะปรับขึ้นมา 0.25% แต่ดอกเบี้ยเงินฝากในบางประเภทก็ปรับขึ้น 0.25% เหมือนกัน ยกเว้นดอกเบี้ยออมทรัพย์เท่านั้นที่ยังขึ้นน้อย
ขณะที่ผู้ประกอบการถ้าดอกเบี้ยเงินกู้ปรับขึ้นไปไม่ถึง 1% ก็ไม่น่ากังวล เพราะภาคธุรกิจจะปรับตัวได้เร็ว ขณะนี้ภาคธุรกิจยังมีกำไร แต่อาจกระทบต่อรายได้ เพราะผู้ประกอบการมีต้นทุนสูงขึ้น หากปรับราคาไม่ได้ แต่ต้นทุนสูงขึ้นก็จะส่งผลให้รายได้ลดลง
นายอภิศักดิ์ กล่าวว่า ปีนี้ธนาคารได้ตั้งเป้าหมายลดหนี้ที่ไม่ก่อให้เกิดรายได้ (เอ็นพีแอล) สุทธิของธนาคารจากที่ยืนอยู่ในระดับ 3% ให้ลดลงเหลือแค่ 2% ให้ได้ เพราะปัจจุบันคุณภาพของลูกค้าในกลุ่มต่างๆ ก็ยังไม่มีปัญหา ธุรกิจโดยทั่วไปยังเป็นปกติดีอยู่